สังคมข่าวหุ้น
ดัชนีตลาดหุ้นไทยวานนี้ (13 ธ.ค.) ปิดที่ระดับ 1,625.91 จุด บวก +2.78 จุด (+0.17%) มูลค่าการซื้อขาย 55,072.71 ล้านบาท
ดัชนีตลาดหุ้นไทยวานนี้ (13 ธ.ค.) ปิดที่ระดับ 1,625.91 จุด บวก +2.78 จุด (+0.17%) มูลค่าการซื้อขาย 55,072.71 ล้านบาท
14 ธ.ค. 2565

หนังสือพิมพ์ข่าวหุ้นธุรกิจรายวัน กระบอกเสียงอิสระแห่งตลาดทุนที่ได้รับความนิยมสูงสุดของประเทศ ฉบับประจำวันพุธที่ 14 ธ.ค. 2565 ดัชนีตลาดหุ้นไทยวานนี้ (13 ธ.ค.) ปิดที่ระดับ 1,625.91 จุด บวก +2.78 จุด (+0.17%) มูลค่าการซื้อขาย 55,072.71 ล้านบาท
“ผยง ศรีวณิช” ผู้บริหารไฟแรงแห่งแบงก์กรุงไทย (KTB) มาในมาดใหม่วัยรุ่นสุด ๆ ควงคู่มากับผู้บริหารคนสวย “ประราลี รัตน์ประสาทพร” ของอินฟินิธัส บาย กรุงไทย เปิดตัว “เป๋าตังเปย์ ” วานนี้ โอ้โห “งานไม่ใหญ่เลยจริง ๆ จ๊ะ วิ” งานนี้เล่นเอาผู้บริหารค่ายวายุภักษ์ยิ้มแก้มปริเลยเจ้าค่ะ เพราะ “เป๋าตังเปย์” เขาเน้นจับกลุ่ม New Gen เป็นหลัก ด้วยฟีเจอร์โดนใจวัยรุ่น “เปย์สนุก เปย์ครบ เปย์คุ้ม” พร้อมส่วนลดมากมาย ครอบคลุมทุกไลฟ์สไตล์การใช้จ่าย ทั้งช้อปปิ้ง กิน เที่ยว ทุกเดือนกับร้านค้าพันธมิตร และร้านค้าถุงเงินทั่วประเทศ เปย์สมชื่อกันไปเลยเจ้าค่ะ “ยาหยา” ขอเอี่ยวเป๋าตังเปย์ด้วยคนกลัวหลุด Gen
“เดชา ตุลานันท์” ท่านประธานฯ ฝีมือสุดเก๋า แบงก์บัวหลวง พร้อมโชว์ตัวให้แฟนคลับหายคิดถึง ในงาน “บัวหลวงเอสเอ็มอีแฟร์ 2565” ครั้งที่ 13 ในวันศุกร์ที่ 16 ธ.ค. 2565 งานนี้นอกจากได้พบเหล่าผู้บริหารคนเก่งแบงก์บัวหลวงแล้ว  สายช้อปปิ้งสินค้า SME ไม่ควรพลาดนะเจ้าคะ งานนี้เขาส่งเสริมลูกค้าแบงก์เต็มที่ นำสินค้าดีมีคุณภาพและราคาประหยัด ทั้งเครื่องใช้ไฟฟ้า อุปกรณ์มือถือ ชุดเครื่องนอน กระเป๋าเดินทาง รองเท้าแบรนด์ดัง อาหารทะเลแช่แข็ง ผลิตภัณฑ์เพื่อสุขภาพ ฯลฯ
“วิภาภรณ์ เนียมละออง” มือหนึ่งสายงานบัญชีและการเงิน บมจ.โรจูคิสฯ (KISS) แจ้งข่าวดีสาวกชาว KISS ถึงผลประกอบการงวด Q3/2565 ปังม๊ากแม่!! ด้วยรายได้เติบโตกระฉูด 49% จากปีก่อน งานนี้เป็นเพราะการตอบรับภาพรวมตลาดที่เติบโตต่อเนื่อง ทำให้เริ่มรับรู้รายได้กลุ่มสินค้าเพื่อสุขภาพ ปีหน้าพร้อมลุยขยายผลิตภัณฑ์กลุ่มสุขภาพต่อเนื่องนะจ๊ะ เพราะดูเทรนด์แล้วยังปังต่อเนื่อง แถมมีโอกาสโตแบบก้าวกระโดดด้วยจ้า  ฟังแบบนี้แล้ว ไม่ KISS ไงไหว
“มหพล จินดาขันธ์” Head of customer management บมจ.ธนชาตประกันภัย ยังคงเดินหน้าตอกย้ำ บทบาทองค์กรเอกชนร่วมขับเคลื่อนนโยบายระดับชาติมุ่งสร้างความปลอดภัยทางถนน ล่าสุด ร่วมลงนามบันทึกความเข้าใจ (MOU) กับภาครัฐและเอกชน เพื่อ “ถนนปลอดเหตุ ชีวิตปลอดภัย” เพื่อเป็นการย้ำถึงเจตนารมณ์ร่วมกันขับเคลื่อนให้ประเทศไทย มุ่งสู่เป้าหมายลดการสูญเสียให้เหลือ 12 ต่อแสนประชากร ในปี 2570 พร้อมเดินหน้าต่อเนื่องผลักดันบทบาทชุมชน โชว์พลังผู้นำลดความเสี่ยงอุบัติเหตุบนถนนสายรอง ดึงพนักงานและลูกค้าร่วมสร้างถนนที่ปลอดภัยให้เกิดขึ้นทั่วประเทศ
“ธนา โพธิกำจร” ผู้บริหารสุดหล่อของบริษัท กสิกร ไลน์ จำกัด ยิ้มแล้วยิ้มอีก หลังเข้ารับรางวัล The Best Digital-only Bank in Thailand จากงาน The Asian Banker Thailand Awards 2022 ที่จัดขึ้น ณ โรงแรมแชงกรี-ลา กรุงเทพ ที่ผ่านมา บอกได้คำเดียวว่า “สุดยอด” เจ้าตัวเลยตอกย้ำอีกครั้งในฐานะผู้ให้บริการ Social Banking รายแรกของเมืองไทย ด้วยความเป็นสุดยอดผู้ให้บริการ Social Banking ที่ทำให้เรื่องเงินเป็นเรื่องง่ายบนแอปพลิเคชัน LINE ทั้งบริการฝาก ถอน โอน จ่าย และยืมเงินที่ช่วยปลดล็อกข้อจำกัดให้กลุ่มอาชีพอิสระ สามารถเข้าถึงแหล่งเงินได้อย่างถูกต้องตามกฎหมาย สุดฮอตจริง ๆ เจ้าค่ะ
“พัณณรัชต์ บรรพโต” ผู้บริหารคนสวยแห่งค่าย บลจ. เอ็มเอฟซี (MFC) โชว์ความเก๋าบริหารพอร์ตลงทุนให้องค์กร  ล่าสุด คว้างานใหญ่ บมจ.การบินไทย (THAI) ให้เป็นนายทะเบียนกองทุนสำรองเลี้ยงชีพพนักงานการบินไทย อายุสัญญา 3 ปี พร้อมโชว์ศักยภาพต่อเนื่อง ด้วยการเป็นหนึ่งในผู้นำการจัดทำระบบทะเบียนสมาชิก ให้แก่กองทุนสำรองเลี้ยงชีพขนาดใหญ่ชั้นนำหลายกองทุน ซึ่งมีสมาชิกรวมกว่าสามแสนราย ด้วยระบบงานทะเบียนสมาชิกที่มีความทันสมัยและความปลอดภัยสูง สามารถรองรับการให้บริการสมาชิกและคณะกรรมการกองทุน ในเรื่องการตรวจสอบข้อมูลการลงทุน การเลือกแผนการลงทุนได้ทุกรูปแบบด้วยความรวดเร็วและถูกต้อง สมเป็นมืออาชีพจริง ๆ เลยเจ้าค่ะ
“พอล วอง ชี คิน” ผู้บริหารหนุ่มคนขยันแบงก์ซีไอเอ็มบี ไทย (CIMBT) ตอกย้ำธุรกิจการเงินแบบครบวงจรพ่วงสุขภาพที่ดี  ผ่านงานแข่งขันไตรกีฬา “CIMB THAI TRIATHLON FORWARD YOUR HEALTH 2022” ครั้งที่ 4 ด้วยแนวคิด “การลงทุนที่ดีที่สุดคือการลงทุนกับสุขภาพ” เพื่อตอบโจทย์คนรักสุขภาพ งานในปีนี้มีผู้เข้าร่วมแข่งขันกว่า 400 คน นับเป็นการจัดแข่งไตรกีฬารายการแห่งความภูมิใจของคนไทยในระดับภูมิภาค ซึ่งมีความพร้อมในด้านสถานที่แข่งขันที่ได้มาตรฐานระดับสากล และมุ่งเน้นด้านความปลอดภัยในทุก ๆ ระยะการแข่งขัน ทั้งในการกำหนดเวลาการปล่อยตัวและการติดตามนักไตรกีฬาแต่ละคนเพื่อความปลอดภัยตลอดระยะเวลา ตั้งแต่การปล่อยตัวจนถึงเส้นชัย